Folketing
2013-02-19

Men jeg synes jo, at justitsministerens svar meget godt illustrerer, hvorfor der er et problem med debatten om konventionerne. For justitsministeren forholder sig jo ikke til, at der faktisk er kriminelle udlændinge, der får tildelt statsborgerskab, og at der er udlændinge, der af vores efterretningstjeneste er blevet vurderet til at udgøre en sikkerhedsrisiko, som får tildelt dansk statsborgerskab på baggrund af en konvention. Altså, hvis ikke det var, fordi konventionen sagde, at de skulle have det, så ville de jo ikke leve op til de krav, vi ellers normalt stiller her i Folketingssalen, og dermed ville et overvældende flertal i Folketinget formentlig stemme nej. For jeg mener, at jeg har hørt masser af integrationsordførere og indfødsretsordførere fra næsten alle partier sige, at hvis du begår kriminalitet, skal du selvfølgelig ikke være dansk statsborger. Men der har man så et andet synspunkt, fordi det handler om en konvention, og den konvention vægter man så tungere.